[pic] | EURÓPAI BIZOTTSÁG |

Brüsszel, 2011.4.27.

COM(2011) 227 végleges

2011/0096 (NLE)

Javaslat

A TANÁCS RENDELETE

az Európai Közösség és a Zöld-foki Köztársaság közötti halászati partnerségi megállapodás szerinti halászati lehetőségek elosztásáról

INDOKOLÁS

A Tanácstól kapott megbízás[1] alapján az Európai Bizottság tárgyalásokat folytatott a Zöld-foki Köztársasággal az Európai Közösség és a Zöld-foki Köztársaság között 2006. december 19-én létrejött halászati partnerségi megállapodáshoz csatolt jegyzőkönyv megújításáról. A tárgyalások eredményeként a Felek 2010. december 22-én egy új jegyzőkönyvet parafáltak, amely a 2011. szeptember 1-jével kezdődő 3 éves időszakra szól tekintettel arra, hogy a jelenlegi jegyzőkönyv időbeli hatálya 2010. augusztus 31-én lejár.

A partnerségi megállapodás új jegyzőkönyvét a Bizottság a Tanács elé terjesztette az aláírás és az ideiglenes alkalmazás jóváhagyása céljából. A szóban forgó jegyzőkönyvet a Bizottság megkötés céljából a Tanácsnak és a Parlamentnek is benyújtotta.

Ami a halászati lehetőségeket illeti, 28 kerítőhálós tonhalhalászhajó, 35 felszíni horogsoros hajó és 11 horgászbotos hajó kap engedélyt az új jegyzőkönyv keretében folytatott halászatra. A Szerződésnek megfelelően helyénvaló meghatározni a halászati lehetőségek tagállamok közötti elosztására vonatkozó szabályokat.

A Bizottság mindezek alapján javasolja, hogy a Tanács fogadja el ezt a rendeletet.

2011/0096 (NLE)

Javaslat

A TANÁCS RENDELETE

az Európai Közösség és a Zöld-foki Köztársaság közötti halászati partnerségi megállapodás szerinti halászati lehetőségek elosztásáról

AZ EURÓPAI UNIÓ TANÁCSA,

tekintettel az Európai Unió működéséről szóló szerződésre és különösen annak 43. cikke (3) bekezdésére,

tekintettel a Bizottság javaslatára,

mivel:

1. A Tanács 2006. december 19-én elfogadta az Európai Közösség és a Zöld-foki Köztársaság között létrejött halászati partnerségi megállapodás (a továbbiakban: partnerségi megállapodás) megkötéséről szóló 2027/2006/EK rendeletet[2].

2. A Felek 2010. december 22-én egy új, a partnerségi megállapodáshoz csatolt jegyzőkönyvet parafáltak. Ez a jegyzőkönyv a halászat tekintetében a Zöld-foki Köztársaság felségterületéhez vagy joghatósága alá tartozó vizeken halászati lehetőségeket biztosít az uniós hajóknak.

3. A Tanács […]-án/-én elfogadta az új jegyzőkönyv aláírásáról és ideiglenes alkalmazásáról szóló XXX/2010/EU határozatot[3].

4. A halászati lehetőségek tagállamok közötti elosztásának módját meg kell határozni a jegyzőkönyv alkalmazásának időszakára vonatkozóan.

5. Amennyiben úgy tűnik, hogy a jegyzőkönyv értelmében az Unió számára kiosztott halászati lehetőségek nincsenek teljes mértékben kihasználva, a Bizottság erről – a közösségi halászhajók közösségi vizeken kívül folytatott halászati tevékenységeinek engedélyezéséről és a harmadik országok hajóinak közösségi vizekhez való hozzáféréséről szóló, 2008. szeptember 29-i 1006/2008/EK tanácsi rendelet[4] 10. cikkének (1) bekezdésének megfelelően – tájékoztatja az érintett tagállamokat. Amennyiben a Tanács által megállapítandó határidőn belül nem érkezik válasz, úgy kell tekinteni, hogy az érintett tagállam hajói nem használják ki teljes mértékben az adott időszakban számukra rendelkezésre álló halászati lehetőségeket. Indokolt megállapítani ezt a határidőt.

6. Mivel a hatályos jegyzőkönyv 2011. augusztus 31-én lejár, helyénvaló előírni, hogy ez a rendelet az Európai Unió Hivatalos Lapjában való kihirdetését követő napon lépjen hatályba és 2011. szeptember 1-jétől legyen alkalmazandó,

ELFOGADTA EZT A RENDELETET:

1. cikk

7. Az Európai Közösség és a Zöld-foki Köztársaság közötti halászati partnerségi megállapodáshoz csatolt jegyzőkönyvben (a továbbiakban: jegyzőkönyv) rögzített halászati lehetőségek a tagállamok között a következők szerint kerülnek elosztásra:

8. kerítőhálós tonhalhalászhajók:

Spanyolország | 16 hajó |

Franciaország | 12 hajó |

9. felszíni horogsoros hajók

Spanyolország | 26 hajó |

Portugália | 9 hajó, |

10. horgászbotos tonhalhalászhajók

Spanyolország | 7 hajó |

Franciaország | 4 hajó |

11. Az 1006/2008/EK rendelet az Európai Közösség és a Zöld-foki Köztársaság közötti halászati partnerségi megállapodás sérelme nélkül alkalmazandó.

12. Ha az (1) bekezdésben említett tagállamok halászati engedély iránti kérelmei nem merítik ki a jegyzőkönyvben meghatározott halászati lehetőségeket, a Bizottság az 1006/2008/EK rendelet 10. cikkében foglalt rendelkezéseknek megfelelően figyelembe veszi bármely más tagállam halászati engedély iránti kérelmét is.A hivatkozott rendelet 10. cikkének (1) bekezdésében említett határidő tíz munkanap.

2. cikk

Ez a rendelet az Európai Unió Hivatalos Lapjában való kihirdetését követő napon lép hatályba.

Ezt a rendeletet 2011. szeptember 1-jétől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, […]-án/-én.

a Tanács részéről

az elnök

[1] 12600/10 határozat (2010. szeptember 27.)

[2] A Tanács 2027/2006/EK rendelete (2006. december 19.), HL L 414., 2006.12.30., 1. o.

[3] HL C […]., […]., […]. o.

[4] HL L 286., 2008.10.29., 33. o.